དགག་སྒྲུབ་རྩོམ་ཡིག་ཇི་ལྟར་བྲི་བའི་ཚུལ་ནི་དོན་གནད་གང་ཞིག་དམིགས་ཀྱིས་བསལ་བ་དང་།དེ་དག་ལ་དབྱེ་ཞིབ་བྱེད་པ་དང་།དོན་དངོས་ཐོག་ཐག་གཅོད་བྱེད་པ་གསུམ་གྱི་ཐོག་ནས་བྲི་དགོས་པ་ཡིན་པས་དོན་རབ་རིབ་ཙམ་དུ་གྱུར་པ་ནི་དགག་སྒྲུབ་རྩོམ་ཡིག་གི་སྤང་བྱའི་གཙོ་བོ་ཡིན་ནོ།།དེ་ལ་བསྒྲུབ་བྱ་དང་སྒྲུབ་ཐབས་ཏེ་ཕྱོིགས་གཉིས་ཚང་དགོས་པས་ཕྱི་མ་ནི་ཚད་མ་རིག་པའི་སྐབས་ཀྱི་སྒྲུབ་བྱེད་དམ་རྟགས་ཡང་དག་ཅེས་པའི་སྒྲ་དོན་དང་འདྲ།ང་ཚོས་དོན་གནད་ཕྲ་མོ་ཞིག་ཐོག་མར་རྟོགས་པ་ལ་རྟགས་ཡང་དག་དགོད་དགོས་པ་ནི།ལེགས་བཤད་སྙིང་པོ་ལས།མཐར་གཏུག་ན་དྲི་མ་མེད་པའི་རིག་པ་ཉིད་ཀྱིས་དབྱེ་དགོས་ཏེ།རིག་པ་དང་འགལ་བའི་གྲུབ་མཐའ་ཁས་ལེན་ན་སྨྲ་བ་པོ་ཚད་མའི་སྐྱེས་བུར་མི་རུང་བའི་ཕྱིར་དང་།དངོས་པོའི་དེ་ཁོ་ན་ཉིད་ཀྱང་འཐད་པས་སྒྲུབ་པའི་རིགས་པའི་སྒྲུབ་བྱེད་དང་ལྡན་པའི་ཕྱིར་རོ།།ཞེས་གསུངས་པ་དེ་སྐབས་འདིའི་སྒྲུབ་བྱེད་འཚོལ་དགོས་ལུགས་ཡིན།སྒྲུབ་བྱེད་ནི་གནད་ལ་ཕིགས་པོ་ཞིག་དགོས་པ་ལས་འབྲེལ་མེད་དང་ཉོག་གཏམ་གྱི་རི་བོ་སྤུངས་ན་རྩོམ་སྐྱོན་དུ་འགྲོ་བ་ལས་འོས་མེད།སྒྲུབ་བྱེད་དེ་དོན་དངོས་སམ་ཁུང་འཕེར་ཞིག་ཡོད་ན་དེས་ཡིད་ཀྱི་བརྟན་པ་འཕྲོག་ཏེ་མཁས་པ་མགུ་བ་སྐྱེད་པའི་ལེགས་བཤད་དུ་འགྲོ་བ་ཡིན།དེའི་ཕྱིར་བསྒྲུབ་བྱ་དང་སྒྲུབ་ཐབས་ཀྱི་འབྲེལ་བ་ནི་ཤིན་ཏུ་གལ་ཆེ་བས།རྣམ་འགྲེལ་མཛད་པོས།ཕྱོགས་ཆོས་དེ་ཆས་ཁྱབ་པ་ཡི།།གཏན་ཚིགས།ཞེས་གསུངས་པ་རེད།རྒྱུ་མཚན་ནམ་རྟགས་ཀྱི་རིགས་ལ་དབྱེ་ན།ལྟོས་པའི་རིགས་པ་དང་།བྱ་བ་བྱེད་པའི་རིགས་པ།འཐད་པས་བསྒྲུབ་པའི་རིགས་པ།ཆོས་ཉིད་ཀྱི་རིགས་པ་བཅས་བཞི་གསུངས་ཡོད་པ་རེད།